În fiecare zi după Revoluție, în România a mai apărut o biserică nouă. După decembrie 1989 și până la finalul anului trecut au fost construite 8.413 lăcașuri ale celor 18 culte recunoscute oficial, iar 1.578 se află în construcție. Cele mai multe, potrivit datelor Secretariatului pentru Culte, aparțin Bisericii Ortodoxe Române, 3.191 de biserici fiind construite după 1989, iar 1,078 aflându-se în construcție, la data de 31 decembrie 2015. Singurele culte care nu și-au construit noi lăcașuri după Revoluție sunt Arhepiscopia Bisericii Armene, Biserica Evanghelică CA din România și Federația Comunităților Evreiești din România - Cultul mozaic, care de altfel au, în total, 9.311 credincioși declarați la ultimul recensământ.

O biserică la aproape 1.000 de ortodocși. Așa arată datele centralizate ale Secretariatului pentru Culte, potrivit cărora Biserica Ortodoxă din România deține 16.403 lăcașe de cult, 3.191 fiind construite după Revoluție, iar la 1.078 încă lucrându-se la data centralizării.

Pe locul al doilea se află Cultul Creștin Penticostal care are 2.925 de biserici pentru 356.314 credincioși, adică una la 122 de adepți. 1.950 dintre lăcașurile de cult au fost construite după 1989, iar 182 se află în construcție.

Pe locul al treilea în top se află Biserica Romano catolică cu 1.632 de biserici, dintre care 351 construite după 1989, și 40 la care încă se lucrează. per total, câte 534 de credincioși sunt aronadați în medie fiecărui lăcaș al acestui cult.

Cultul Creștin Baptist are 1.571 de biserici, 790 ridicate după Revoluție, 46 încă în construcție, pentru cei 112.850 de adepți declarați la recensământul din 2011.

Pe locul cinci se află Biserica Reformată din România care deține 1.352 de lăcașuri de cult, 314 construite după Revoluție, una la 444 de credincioși.

Per total, în România, cele 18 culte recunoscute prin lege dețin 27.384 de lăcașuri, dintre care 8.413 au fost construite după decembrie 1989, iar 1.578 se aflau în construcție la sfârșitul anului trecut.

Click pentru a mări

Sursa date: Secretariatul de stat pentru culte

Câți bani au mers către construcția de biserici în ultimii ani

După Revoluție, statul a susținut alocarea de sume generoase pentru construcția și repararea lăcașurilor de cult, politicienii încercând să nu deranjeze bisericile mai ales în an electoral. Chiar dacă pentru acest an, Secretariatul de stat pentru culte nu are prevăzute în buget fonduri la acest capitol, aproape 100 de milioane de lei merg totuși către biserici prin bugetul Ministerului Dezvoltării Regionale, prin programul Companiei Naționale de Investiții.

În 2015, Bisericile au primit aproape 177 de milioane de lei pentru construcție și lucrări la lăcașurile de cult, iar în 2014 – 148 de milioane. Bugetul alocat pentru construirea și repararea lăcașurilor de cult s-a ridicat la 35 milioane lei în 2013, 64.264 milioane lei în 2012, 84.785 milioane lei în 2011, 82.703 milioane lei în 2010, 105.259 milioane lei în 2009 și 266.664 milioane lei în 2008.

O școală la patru biserici

În ultimii 26 de ani, numărul unităților de învățământ din România a evoluat invers proporțional cu cel al bisericilor. Dacă în 1990 erau peste 28.000 de școli, creșe, grădinițe în proprietate publică, potrivit datelor Institutului Național de Statistică, în 2014 numărul acestora era de 6.422. Practic, avem o școală la 4 biserici.